KOMISIJOS SPRENDIMAS
2005 m. gegužės 3 d.
nustatantis nuostatų laikymosi stebėsenos taisykles, taikomas valstybėms narėms, ir duomenų formas, reikalingas Europos Parlamento ir Tarybos direktyvos 2002/96/EB dėl elektros ir elektroninės įrangos atliekų taikymui
(pranešta dokumentu Nr. C(2005) 1355)
(2005/369/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. sausio 27 d. Europos Parlamento ir Tarybos direktyvą 2002/96/EB dėl elektros ir elektroninės įrangos atliekų (1), ypač į jos 7 straipsnio 3 dalies antrą pastraipą ir 12 straipsnio 1 dalies trečią pastraipą,
kadangi:
(1)
Siekiant, kad valstybių narių pateikiamus duomenis būtų galima palyginti, duomenų pateikimo būdai, kurie naudojami apskaičiuojant kaip laikomasi Direktyvos 2002/96/EB 7 straipsnio 2 dalyje numatytų surinkimo normų, turėtų būti suderinti.
(2)
Valstybėms narėms siekiant rasti rizikos, kad bus atliktas netikslus skaičiavimas, ir administracinių pastangų, reikalingų gauti tikslią informaciją, pusiausvyrą turėtų būti leista remtis įvertiniais duomenimis nustatant utilizuotų, pakartotinai panaudotų arba perdirbtų elektros ir elektroninės įrangos atliekų medžiagų ir sudedamųjų dalių kiekį.
(3)
Pagal Direktyvos 2002/96/EB 6 straipsnio 5 dalį, apdorojimo operacijos gali būti atliekamos ir už atitinkamos valstybės narės ar Bendrijos teritorijos ribų, jei transportuojant atliekas laikomasi 1993 m. vasario 1 d. Tarybos reglamento (EEB) Nr. 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės (2). Valstybėms narėms, siunčiančioms elektros ir elektroninės įrangos atliekas apdorojimui į kitas valstybes nares arba eksportuojančioms tokias atliekas apdorojimui į trečiąsias šalis, turėtų būti leista įskaičiuoti eksportuojamą kiekį į Direktyvos 2002/96/EB 7 straipsnio 2 dalyje numatytas surinkimo normas, su sąlyga, kad atliekos buvo surinktos eksportuojančioje valstybėje narėje.
(4)
Šiame sprendime numatytos priemonės atitinka komiteto, įsteigto Tarybos direktyvos 75/442/EEB 18 straipsniu (3), nuomonę,
PRIĖMĖ ŠĮ SPRENDIMĄ:
1 straipsnis
Valstybės narės pateikia informaciją, kurios reikalaujama pagal Direktyvos 2002/96/EB 12 straipsnio 1 dalį, naudodamos duomenų formas, nurodytas šio sprendimo priedo 1 lentelėje.
2 straipsnis
1. Valstybės narės nurodo Direktyvos 2002/96/EB 7 straipsnio 2 dalyje numatytą utilizavimo, pakartotinio naudojimo ir perdirbimo lygį, užpildydamos šio sprendimo priede pateiktą 2 lentelę.
Valstybės narės, pildydamos šią lentelę, gali remtis įvertiniais duomenimis dėl pakartotinai panaudotų, perdirbtų ir utilizuotų medžiagų, pavyzdžiui, metalų, stiklo ir plastiko, elektros ir elektroninės įrangos atliekų vidutinių procentinių dydžių.
2. Elektros ir elektroninės įrangos atliekas, eksportuotas į trečiąsias šalis arba išsiųstas apdoroti į kitą valstybę narę pagal Direktyvos 2002/96/EB 6 straipsnio 5 dalį, priskirti surinkimo normoms, numatytoms šios direktyvos 7 straipsnio 2 dalyje, gali tik valstybė narė, kurioje buvo surinktos ir iš kurios eksportuotos tokios įrangos atliekos.
3. Valstybės narės nusprendžia, ar, kartu su Direktyvos 2002/96/EB 6 straipsnio 5 dalies antroje pastraipoje reikalaujamais įrodymais, reikalingi papildomi dokumentiniai įrodymai.
3 straipsnis
Kartu su priedo 1 ir 2 lentelėmis, valstybės narės pateikia Komisijai išsamų aprašymą, kaip duomenys buvo surinkti, ir paaiškinimą apie naudotus skaičiavimo būdus ir metodologiją.
4 straipsnis
Ši sprendimas skirtas valstybėms narėms.
Priimta Briuselyje, 2005 m. gegužės 3 d.